Bemærkninger til forslaget

**Almindelige bemærkninger**

**1. Indledning**

Den 23. oktober 2013 vedtog Inatsisartut ”Forslag til Inatsisartutbeslutning om, at Inatsisartut med virkning fra EM13 tiltræder, at ’Nul-tolerancen’ over for brydning af uran og andre radioaktive grundstoffer ophører” (EM 2013/106). Forslaget blev vedtaget med et meget snævert flertal, og bl.a. Inuit Ataqatigiit argumenterede i sit ordførerindlæg til førstebehandlingen for, at spørgsmålet burde undergives en folkeafstemning.

Med et næsten lige så snævert flertal vedtog Inatsisartut otte år senere ”Forslag til Inatsisartutlov om forbud mod forundersøgelse, efterforskning og udnyttelse af uran mv.” (EM 2021/23).

Til 3.behandlingen af lovforslaget, afgav Erhvervs- og Råstofudvalget tillægsbetænkning. Atassut fremsatte i tillægsbetænkningen ændringsforslag til lovforslaget. Ændringsforslaget bemyndigede Naalakkersuisut til at fastsætte tidspunktet for Inatsisartutlovens ikraftsættelse, dog tidligst 4 uger efter afholdelse af en vejledende folkeafstemning om ikraftsættelsen. Et udvalgsflertal bestående af Siumut og Atassut indstillede i tillægsbetænkningen dette ændringsforslag til vedtagelse. Ved 3. behandlingen blev ændringsforslaget imidlertid forkastet af et flertal i Inatsisartut, og lovforslaget blev vedtaget i den foreliggende form (Inatsisartutlov nr. 20 af 1. december 2021 om forbud mod forundersøgelse, efterforskning og udnyttelse af uran mv.).

Efterfølgende har Inuit Ataqatigiit og Siumut imidlertid i april 2022 indgået koalition, og i den tilgrundliggende koalitionsaftale tilkendegives følgede om uran-spørgsmålet og en eventuel folkeafstemning herom:

*” Uranspørgsmålet skal fortsætte på det grundlag som eksisterer i dag, og hvis der skal ske ændringer i den henseende, skal det ske på grundlag af en folkeafstemning.* *Såfremt der skal ske en folkeafstemning, skal dette ske på grundlag af fyldestgørende, gensidigt og oplyst grundlag.”*

Naleraq ser dette som udtryk for, at et bredt flertal i Inatsisartut nu anerkender en folkeafstemning som et relevant og hensigtsmæssigt grundlag for en eventuel ændring af forbuddet mod forundersøgelse, efterforskning og udnyttelse af uran m.v.

Det foreliggende lovforslag fremsættes på denne baggrund.

Flere beslutningsforslag om at træffe afgørelse om uran-spørgsmålet på grundlag af en folkeafstemning har i perioden mellem nul-tolerancens indførelse og indførelsen af forbuddet forundersøgelse, efterforskning og udnyttelse af uran mv. været fremsat: I 2016 af henholdsvis Partii Naleraq (FM 2016/84) og Inuit Ataqatigiit (FM 2016/97), og igen i 2018 af Inuit Ataqatigiit (EM 2018/41).

Samtidig har flere partier igennem flere år debatteret, hvorvidt befolkningen ved et valg til Inatsisartut, også tilkendegiver sin holdning til Uran.

Senest gav Inuit Ataqatigiit under førstebehandlingen af ”Forslag til Inatsisartutlov om forbud mod forundersøgelse, efterforskning og udnyttelse af uran mv.” (EM2021/23) udtryk for, *”at det netop gennemførte Inatsisartutvalg ikke direkte kan siges at have været et valg for eller imod udvinding af uran, men at uran-debatten fyldte så meget i valgkampen, ikke mindst på grund af valgløfter fra koalitionspartierne om at standse efterforskning og udvinding af uran, at nærværende forslag må ses som indfrielse af dette løfte.”* (Her citeret fra Erhvervs- og Råstofudvalgets betænkning til 2. behandlingen).

Disse forhold gør, at befolkningen måske vælger politikere til Inatsisartut, som udelukkende tager stilling for eller imod uran-spørgsmålet. Dette mener Naleraq ikke er gavnligt for hverken demokratiet eller landets udvikling generelt.

Med nærværende forslag vil Inatsisartut gennem en vejledende folkeafstemning blive forelagt en klar meningstilkendegivelse fra landets borgere om spørgsmålet om udvinding af uran.

Forslaget pålægger Naalakkersuisut at fremsætte et forslag til Inatsisartutlov om ophævelse af Inatsisartutlov om forbud mod forundersøgelse, efterforskning og udnyttelse af uran mv. Ved den vejledende folkeafstemning svarer borgerne ”Ja” eller ”Nej” til, at de ønsker dette lovforslag vedtaget.

Vælgernes stillingtagen ved den vejledende folkeafstemning danner grundlag for Inatsisartuts efterfølgende stillingtagen til lovforslaget.

**2. Hovedpunkter i forslaget**

2.1. Gældende ret

Inatsisartutlov nr. 20 af 1. december 2021 om forbud mod forundersøgelse, efterforskning og udnyttelse af uran mv. fastsætter i § 1, stk. 1, at forundersøgelse, efterforskning og udnyttelse af uran ikke er tilladt.

For så vidt angår uran som biprodukt gælder forbuddet dog ikke, hvis det gennemsnitlige indhold af uran i den samlede ressource er under 100 ppm vægt. Dette følger af Inatsisartutlovens § 1, stk. 2.

Inatsisartutlovens § 2 bemyndiger Naalakkersuisut til at fastsætte regler om, at forbuddet tillige skal gælde for andre radioaktive grundstoffer end uran, herunder regler om grænseværdier herfor, samt om indskrænkning og tilbagekaldelse af tilladelser til forundersøgelse, efterforskning og udnyttelse af de pågældende radioaktve stoffer.

Inatsisartutlovens § 3 bemyndiger Naalakkersuisut til at indskrænke eller tilbagekalde tilladelser til forundersøgelser, efterforskning eller udnyttelse af mineralske råstoffer, hvis udnyttelse ikke kan ske i overensstemmelse med forbuddet.

Inatsisartutlovens § 4 fastsætter, at overtrædelse af forbuddet kan medføre idømmelse af bøde, også for så vidt angår overtrædelser, som begås af selskaber m.v. (juridiske personer). Naalakkersuisut kan i bekendtgørelser, som udstedes med hjemmel i Inatsisartutloven fastsætte, at overtrædelse af bestemmelser i bekendtgørelsen kan medføre idømmelse af bøde.

I Inatsisartutlovens § 5, stk. 2, er fastsat, at Inatsisartutloven finder anvendelse for tilladelser, som udstedes af efter Inatsiartutloven ikrafttræden. Det følger af § 5, stk. 1, at Inatsisartutloven trådte i kraft den 2. december 2021.

2.2. Forslaget

Forslaget vil medføre, at der den 4.april 2023 afholdes en vejledende folkeafstemning om ophævelse af Inatsisartutlov nr. 20 af 1. december 2021 om forbud mod forundersøgelse, efterforskning og udnyttelse af uran mv.

Et forslag til Inatsisartutlov om ophævelse af Inatsisartutlov om forbud mod forundersøgelse, efterforskning og udnyttelse af uran mv. fremsættes af Naaakkersuisut senest 3 uger forud herfor.

Dette lovforslag danner grundlag for vælgernes stillingtagen ved den vejledende folkeafstemning – og vælgernes stillingtagen ved den vejledende folkeafstemning danner grundlag for Inatsisartuts efterfølgende stillingtagen til lovforslaget.

Den vejledende folkeafstemning forberedes og gennemføres efter samme retningslinjer, som gælder for valg til Inatsisartut. Selve valghandlingen forventes derfor at blive koordineret af Indenrigsafdelingen på samme måde, som det kendes fra valg til Inatsisartut.

Stemmeberettiget ved den vejledende folkeafstemning er enhver, som på afstemningsdagen ville kunne stemme til et valg til Inatsisartut.

At den vejledende folkeafstemning forberedes og gennemføres efter samme retningslinjer, som gælder for valg til Inatsisartut, indebærer endvidere, at midler, der er afsat på finanslovens hovedkonto 20.05.34 Tilskud til partiernes valgkamp, kan søges og udbetales efter vedtagelse af nærværende forslag til Inatsisartutlov.

**3. Økonomiske og administrative konsekvenser for det offentlige**

Et skøn over udgifterne ved en folkeafstemning vil i sagens natur være forbundet med nogen usikkerhed. Blandt andet ville udgifterne afhænge af i hvilket omfang, der skal gennemføres oplysende og debatskabende aktiviteter forud for folkeafstemningen.

Naalakkersuisut har i sin besvarelse af § 37 spørgsmål nr 43/2016 oplyst, at udgifterne til den seneste nationale folkeafstemning (folkeafstemningen om selvstyreloven i 2008) udgjorde ca. 2 mio.kr. Heraf udgjorde udgifterne til udvikling af valgsystem, udarbejdelse og trykning af afstemningsmateriale, forsendelse, annoncering og konsulentydelse ca. 500.000 kr. Ca. 1.500.000 kr. blev ydet i tilskud til aktiviteter af oplysende og debatskabende karakter, herunder som tilskud til partiernes valgkamp.

Også det administrative ressourceforbrug ved gennemførelse af en folkeafstemning vil afhænge af, i hvilket omfang Naalakkersuisut gennemfører oplysende og debatskabende aktiviteter forud for folkeafstemningen. Umiddelbart forventes et administrativt ressourceforbrug svarende til 2-6 årsværk. Dette skøn er dog forbundet med betydelig usikkerhed.

Udarbejdelse af et forslag til inatsisartutlov om ophævelse af Inatsisartutlov om forbud mod forundersøgelse, efterforskning og udnyttelse af uran mv. forventes at indebære et administrativt ressourcefobrug svarende til ikke over 1 årsværk.

Endelig får kommunerne udgifter til afvikling af afstemningen og optælling af stemmerne. De hermed forbundne udgifter forudsættes afholdt af kommunerne, som det er tilfældet ved valg til Inatsisartut, og til kommunalbestyrelser m.m.

De økonomiske og administrative konsekvenser for det offentlige ved en eventuel ophævelse af Inatsisartutlov om forbud mod forundersøgelse, efterforskning og udnyttelse af uran mv. vil blive særskilt belyst i lovbemærkningerne til det lovforslag, som fremsættes af Naalakkersuisut.

**4. Økonomiske og administrative konsekvenser for erhvervslivet**

Forslaget forventes ikke at have administrative konsekvenser for erhvervslivet.

De økonomiske og administrative konsekvenser for erhvervslivet ved en eventuel ophævelse af Inatsisartutlov om forbud mod forundersøgelse, efterforskning og udnyttelse af uran mv. vil blive særskilt belyst i lovbemærkningerne til det lovforslag, som fremsættes af Naalakkersuisut.

**5. Konsekvenser** **for miljø, natur og folkesundhed**

Forslaget forventes ikke at have konsekvenser for miljø, natur eller folkesundheden.

Konsekvenser for miljøet, naturen og folkesundheden som følge af en eventuel ophævelse af Inatsisartutlov om forbud mod forundersøgelse, efterforskning og udnyttelse af uran mv. vil blive særskilt belyst i lovbemærkningerne til det lovforslag, som fremsættes af Naalakkersuisut.

**6. Konsekvenser for borgerne**

Borgere med valgret til Inatsisartut gives mulighed for at deltage i en vejledende folkeafstemning om ophævelse af Inatsisartutlov om forbud mod forundersøgelse, efterforskning og udnyttelse af uran mv.

Forslaget forventes ikke i øvrigt at indebære væsentlige konsekvenser for borgerne.

Konsekvenser for borgerne som følge af en eventuel ophævelse af Inatsisartutlov om forbud mod forundersøgelse, efterforskning og udnyttelse af uran mv. vil blive særskilt belyst i lovbemærkningerne til det lovforslag, som fremsættes af Naalakkersuisut.

**7. Andre væsentlige konsekvenser**

Folkeafstemningen vil medføre, at Inatsisartut gives en klar meningstilkendegivelse fra landets borgere om spørgsmålet om udvinding af uran.

Forslaget forventes ikke at indebære andre væsentlige konsekvenser.

Andre væsentlige konsekvenser som følge af en eventuel ophævelse af Inatsisartutlov om forbud mod forundersøgelse, efterforskning og udnyttelse af uran mv. vil blive særskilt belyst i lovbemærkningerne til det lovforslag, som fremsættes af Naalakkersuisut.

**8. Høring af myndigheder og organisationer m.v.**

Forslaget har i perioden den xxx 2022 til den xxx 2022 været offentliggjort på Naalakkersuisuts høringsportal, www.naalakkersuisut.gl .

Forslaget har endvidere været til høring hos følgende myndigheder, organisationer og virksomheder:

Avannaata Kommunia, Kommune Qeqertalik, Qeqqata Kommunia, Kommuneqarfik Sermersooq, Kommune Kujalleq, Departementet for Sociale Anliggender, Arbejdsmarked og Indre Anliggender, Departementet for Råstoffer og Justitsområdet, Departement for Finanser og Ligestilling, Formandens Departement, Transparency International Greenland, Sulisitsisut / Grønlands Erhverv, KNAPK, Atorfillit Kattuffiat, og Sulinermik Inuussutissarsiuteqartut Kattuffiat (SIK).

Der henvises til bilag 1 om høringen.

**Bemærkninger til forslagets enkelte bestemmelser**

*Til § 1*

Bestemmelsen fastsætter i stk. 1, at der afholdes vejledende folkeafstemning d. 4. april 2023.

Bestemmelsen fastsætter i stk. 2, at Naalakkersuisut senest 3 uger forud for den vejledende folkeafstemning fremsætter forslag til Inatsisartutlov om ophævelse af Inatsisartutlov om forbud mod forundersøgelse, efterforskning og udnyttelse af uran mv.

Der er ikke med bestemmelsen tilsigtet en fravigelse af gældende afleveringsfrister i Forretningsorden for Inatsisartut. Fremsættelse senere end 5 uger før forårssamlingens start vil således kræve dispensation fra Formandskabet for Inatsisartut, jf. §§ 40-41 i Forretningsorde fo Inatsisartut.

Lovforslaget vil i overensstemmelse med gældende formkrav være ledsaget af lovbemærkninger, herunder en redegørelse for lovforslagets forventede konsekvenser for bl.a. miljø, natur og folkesundhed, samt for de økonomiske og administrative konsekvenser for hhv.det offentlige og erhvervslivet. Yderligere vil lovbemærkningerne skulle redegøre for eventuelle høringssvar, som Naalakkersuisut har modtaget fra myndigheder, organisationer, og foreninger m.v.

Stk. 2 har til formål at bidrage til, at den vejledende folkeafstemning sker på et oplyst grundlag.

*Til § 2*

Bestemmelsen fastsætter afstemningstemaet for den vejledende folkeafstemning.

*Til § 3*

Bestemmelsen fastsætter, hvem der kan deltage i den vejledende folkeafstemning. Stemmeberettiget er enhver, som på afstemningsdagen ville kunne stemme til et valg til Inatsisartut.

*Til § 4*

Afstemningens forberedelse og gennemførelse, opgørelse af afstemningens resultat og indberetning herom samt indgivelse af klager over afstemningen m.v. skal ske efter reglerne i Inatsisartutlov om valg til Inatsisartut, dog med de ændringer, som Valgnævnet finder nødvendige.

Inatsisartutlov om valg til Inatsisartut kan således af Valgnævnet fraviges i det omfang, dens bestemmelser omhandler partier, kandidater og stedfortrædere, da der ved den vejledende folkeafstemning alene skal tages stilling til spørgsmålet " Ønsker du, at Grønlands Selvstyre ophæver Inatsisartutlov nr. 20 af 1. december 2021 om forbud mod forundersøgelse, efterforskning og udnyttelse af uran mv.?”

Valgnævnets beføjelser i øvrigt fremgår af Inatsisartutlov om valg til Inatsisartut.

At den vejledende folkeafstemning forberedes og gennemføres efter samme retningslinjer, som gælder for valg til Inatsisartut, indebærer endvidere, at midler, der er afsat på finanslovens hovedkonto 20.05.34 Tilskud til partiernes valgkamp, kan søges og udbetales efter vedtagelse af nærværende forslag til Inatsisartutlov, jf. §§ 6-7 i Landstingslov om økonomisk tilskud til politisk arbejde.

*Til § 5*

Bestemmelsen pålægger Naalakkersuisut ansvaret for udformning, mangfoldiggørelse og distribution af stemmesedler til brug for den vejledende folkeafstemning. Bestemmelsen fastsætter endvidere krav til, hvordan stemmesedlen skal udformes.

*Til § 6*

Det må forventes, at Inatsisartut vil respektere den vejledende folkeafstemning. Et medlem af Inatsisartut er imidlertid alene bundet af sin egen overbevisning, og vil uanset udfaldet af den vejledende folkeafstemning ikke være retligt forpligtet til at stemme hverken for eller imod et forslag til Inatsisartutlov om ophævelse af Inatsisartutlov om forbud mod forundersøgelse, efterforskning og udnyttelse af uran mv.

Uanset udfaldet af den vejledende folkeafstemning vil Naalakkersuisut ej heller være retligt afskåret fra at trække det fremsatte forslag til Inatsisartutlov om ophævelse af Inatsisartutlov om forbud mod forundersøgelse, efterforskning og udnyttelse af uran mv. tilbage. Trækker Naalakkersuisut lovforslaget tilbage, vil medlemmer af Inatsisartut kunne overtage lovforslaget efter § 34, stk. 7, i Forretningsorden for Inatsisartut.

Ej heller vil Naalakkersuisut – uanset udfaldet af den vejledende folkeafstemning – være retligt afskåret fra i medfør af § 30, stk. 2, i Inatsisartutlven om Inatsisartut og Naalakkersisut at udskyde stadfæstelsen af et af Inatsisartut vedtaget forslag til Inatsisartutlov om ophævelse af Inatsisartutlov om forbud mod forundersøgelse, efterforskning og udnyttelse af uran mv.

*Til § 7*

Bestemmelsen fastsætter, at Inatsisartutloven træder i kraft dagen efter kundgørelse.